paragraph_text: Konvencija o međunarodnom željezničkom prijevozu (kratica COTIF; engl. Convention concerning International Carriage by Rail; franc. Convention relative aux transports internationaux ferroviaires) sastavljena je u Bernu 9. svibnja 1980. godine, a stupila je na snagu 1. svibnja 1985. Konvencija predstavlja vrhunac rada na međunarodnoj unifikaciji željezničkog prijevoza, započetoj donošenjem Međunarodne konvencije o prijevozu robe željeznicom (CIM) 1890. u Bernu. Godine 1923. donesen je i drugi međunarodni ugovor - Međunarodna konvencija o prijevozu putnika i prtljage željeznicom (CIV). Obje konvencije su se periodički mijenjale i dopunjavale na revizijskim konferencijama. Na revizijskoj konferenciji 1980. godine donesen je potpuno nova konvencija COTIF, koja je sadržajno i strukturno novelirala sustav međunarodnog željezničkog prava. Njom je osnovana nova međunarodna organizacija - Međuvladina organizacija za međunarodni prijevoz željeznicom (OTIF).